Kim Kardashian deur gewapende rowers aangehouKim Kardashian (Foto: ANA) Die Amerikaanse televisiepersoonlikheid Kim Kardashian West is Sondagaand deur gewapende rowers in haar hotelkamer in Parys, Frankryk, aangehou. ŉ Verteenwoordiger van die familie, asook die Franse polisie het Sondagoggend vroeg bevestig dat Kardashian “erg ontsteld, maar fisiek ongedeerd” is. Kardashian besoek al vir ŉ week die Franse hoofstad vir die Parys-modeweek. Die familie-woordvoerder het nog geen ander besonderhede aan die media bevestig nie. Dit is ook nog nie bekend of haar driejarige dogter, North, en tien maande oue seun, Saint, saam met haar in die hotelkamer was nie. Die Franse polisiebeampte, wie se naam tans nie in die media genoem mag word nie, het gesê die polisie stel ondersoek na die voorval in. Kardashian se man, Kanye West, het sy konsert by die Meadows Music and Arts Festival in New York onmiddellik stopgesit ná die nuus aan hom bekendgemaak is. “Ek is jammer, [daar is ŉ] familiekrisis, ek moet die konsert staak,” het hy aan aanhangers gesê voor hy die verhoog verlaat het. Kardashian is ook die afgelope week deur ŉ man “aangeval” voor sy by ŉ restaurant kon ingaan. Dieselfde “aanvaller” het ook die model Gigi Hadid vroeër in September aangeval.